runetrust/blame-folketinget-dk huggingface dataset:
Martin Henriksen (DF), 2010-06-04:
Altså, de her billeder, man tegner af, at nu skal børn en masse proppes i fængsel, og at det nu er sådan – man kan næsten se det for sig – at børn skal rende rundt med sådan nogle store kugler efter sig, fordi vi nu lægger dem i fodlænker, er jo meget useriøst, for at sige det mildt.
Frank Dahlgaard (UP), 1999-12-15:
Ifølge Økonomiministeriets seneste økonomiske årsoversigt vil Grækenland inden for 4 måneder søge om optagelse i ØMU'en og altså om at indtræde i eurosystemet og blive et euroland, fordi det er sandsynligt, at på det tidspunkt opfylder det betingelserne med hensyn til inflation og statsunderskud og statsgæld. Men vi ved jo alle sammen, at Grækenland historisk set er et politisk og økonomisk ustabilt land.
Ole Sohn (SF), 1999-10-14:
Nu må jeg jo ikke som ordfører stille spørgsmål til spørgerne, men jeg er nødt til at præcisere, at Socialistisk Folkeparti i den udstrækning, vi har diskuteret overenskomstindgreb her, har forholdt sig til det principielle, både da vi diskuterede konflikten og også i dag.
Kim Christiansen (DF), 2008-01-31:
Men nu har man åbenbart fundet et eller andet sted, hvor man kan tørre den forpligtelse af, og så siger man: Jamen så er vi nødt til at bygge en Femernforbindelse, for ellers får I altså ikke ordentlige veje og ordentlige tog til Lolland-Falster.
Ole Birk Olesen (LA), 2019-10-22:
Hvordan er det i overensstemmelse med det forhold, at finansloven hedder »Velfærd først - tryghed, tillid og en grøn fremtid«, og hvordan er det i overensstemmelse med Socialdemokraternes påstande i valgkampen om, at Socialdemokraterne ville meget mere end vi i de blå partier på klimaområdet?
Martin Lidegaard (RV), 2005-05-24:
plads til landbrug rundtomkring i verden, som dog hurtigt bliver til ørkenområder, men de bliver også fældet, fordi det stadig er sådan, at over 50 pct. at det tropiske tømmer, vi får ind i EU, er fældet ulovligt, eksporteret ulovligt og købt ulovligt.
Kristian Thulesen Dahl (DF), 2000-04-12:
Det affærdiger man fuldstændig i rapporten med en halv linje, og så bruger man al spaltepladsen på at forklare sit politiske synspunkt, regeringens politiske synspunkt, tilhængernes synspunkt om, at vi bare kan tage den dér euro; det har overhovedet ingen politiske konsekvenser i forhold til forbundsstatstankegangen osv.
Martin Henriksen (DF), 2008-12-02:
Jeg kvitterer selvfølgelig for, at ministeren mener, at det er en af de ting, som et udvalg med god grund kan drøfte, og det håber jeg så også bliver til en del af det, som udvalget skal tage stilling til - ud over alle de andre mange gode ting på folkeoplysningsområdet, som udvalget skal tage stilling til.
Keld Albrechtsen (EL), 2004-06-01:
Jeg vil også godt spørge ministeren, om han virkelig vil fastholde, at hvis den, som ejer bygningerne - altså boligforeningen - således står over for den situation, at en afdeling har meldt sig ud af fællesskabet, skal boligforeningen være forpligtet til at påtage sig arbejdet med salget af sin egen ejendom, som er blevet konfiskeret, og stadig være forpligtet til at tage ansvaret for de sociale problemer i afdelingen.
Christine Antorini (S), 2009-12-04:
Eller hvad er årsagen til, at vi faktisk ikke kan få en substansdrøftelse af, hvad det egentlig var, statsministeren åbnede for, da der var sommergruppemøde hos Venstre og statsministeren sagde, at han syntes, det kunne være spændende at arbejde med begrebet helhedsskole og fjerne de kunstige skel imellem skoletid og fritidshjemstid?
Linea Søgaard-Lidell (V), 2023-11-22:
Det øger incitamentet for virksomheder til at investere i mere grønne og bæredygtige løsninger, ikke bare for danske virksomheder, men for virksomheder i hele EU, og det bidrager derfor også til indsatsen for at skabe en grøn konkurrence, og det vil vi sådan set gerne have mere af.
Jesper Petersen (S), 2024-11-14:
Men den brede hjemmel i lovforslaget her giver altså mulighed for, at vi politisk kan tage initiativer i Folketinget, hvor vi støtter en grøn indenrigsrute og grøn indenrigs luftfart, og hvor vi støtter en grøn omstilling af transportsektoren eller power-to-x, hvor elektricitet anvendes til at producere brint og potentielt videre til andre brændstoffer.
Yvonne Herløv Andersen (CD), 2000-01-20:
Jeg er blevet spurgt om, hvorfor CD har rettet forespørgslen til finansministeren, og jeg vil nok sige, at det sidste indlæg her sådan set gav svaret, for finansministeren har været ualmindelig engageret i denne debat, og det vidste jeg han ville være, specielt med hensyn til hvordan vi vil finansiere vores velfærdsydelser fremover. Jeg vil på CD's vegne gerne takke Folketinget for en god og meget væsentlig debat, men også en debat, der viser, hvor nemt man forfalder til at diskutere smalle enkeltområder.
Kim Behnke (FP), 1999-03-04:
I stedet for at snakke gjorde de svenske atomkraftmyndigheder det, at de tog teknikere og eksperter fra Barsebäckværket og sendte dem over på Ignalinaværket, og så tog de fat fra en ende af og sagde: Den ventil skal I skifte ud; det rør skal I have sikret, osv.
Jørgen Arbo-Bæhr (EL), 2005-04-06:
Dermed falder en del af kritikken jo tilbage på ministeriet og ministeren selv, og derfor vil det være på sin plads, hvis ministeren kan forklare, hvad man helt konkret har tænkt sig at gøre ved alle de forskellige overtrædelser af lovgivningen, som arbejdsformidlingen har udført i praksis, og hvad man vil gøre med hensyn til de job, som er oprettet i modstrid med lovgivningen.
Per Dalgaard (DF), 2009-11-06:
Og jo, vi har også et ansvar i forbindelse med udledning af CO2, helt klart, og det er jeg sikker på at der i forbindelse med COP15 vil blive talt meget om, hvor også de lande, ulandene, hvis udledning af CO2 i dag overstiger USA's, vil få at vide, at de nu også skal gøre noget.
Line Barfod (EL), 2008-10-24:
Det er, at man skal betale 15 pct. af det, man tjener over dagpengemaks., fordi politikerne har vurderet, at studiegæld er en investering, og at der skal betales af på den investering i de kommende år, men altså ikke alt, hvad man overhovedet har til overs med den løn, man har fået, men kun 15 pct. af det, man tjener over dagpengemaksimum.
Jan Trøjborg (S), 1998-02-18:
Det, der er vigtigt, er, at det ikke er sådan, at vi etablerer en situation, hvor Forbrugerombudsmanden kan begå sig på de fine, bonede gulve, men at vi får en Forbrugerombudsmand, der forhandler på de fine, bonede gulve, og forhandler med så megen myndighed, at der kan indgås konkrete, bindende retningslinjer, som både Forbrugerombudsmanden, forbrugerne og erhvervslivet kan være tjent med.
Peter Skaarup (DF), 2011-05-02:
For det er rigtigt, som hr. Tom Behnke fra Det Konservative Folkeparti, der var ordfører i sagen her, sagde, nemlig at man i nogle enkelte sager har fået lov til at få adgang til PKU-registeret over alle nyfødte i dag og ad den vej har kunnet løse op for nogle sager, som man ellers ikke ville kunne løse.
Sophie Hæstorp Andersen (S), 2002-05-30:
Jeg vil også gerne sige, at måske er hr. Peter Skaarup ude på mange arbejdspladser, men jeg har sådan set også været ude masser af steder og tale med folk, der er fuldstændig enig i den linje, som Socialdemokratiet har lagt, både med hensyn til det, vi sagde under valget, og det, vi gør nu.
Mogens Lykketoft (S), 2004-06-03:
Alle, der har beskæftiget sig med det, ved jo, at det ikke er tilfældet, men hvis det er et stort problem for regeringen, hvad den skal kalde den måde, regionerne i fremtiden skal skaffe penge på, er vi opfindsomme, og vi vil gerne bidrage til en løsning.
Morten Messerschmidt (DF), 2019-12-13:
Jeg er helt enig i, at det er enormt vigtigt, at vi har en så decentral uddannelsessektor som overhovedet muligt, men jeg forstår bare ikke, hvordan hr. Lennart Damsbo-Andersen kan mene, at det, at man kan uddanne sig decentralt og i hele landet, gør, at det så også bliver nemt at rekruttere arbejdskraften.
Erik Mortensen (S), 2004-06-01:
Vi forventer selvfølgelig, at ministeren straks tager initiativ hertil, for hvis den ovennævnte konstellation holder, er der faktisk et flertal i Folketinget, der siger, at sådan bør det være. For at afrunde med et lidt positivt element vil jeg ikke undlade at bemærke, at vi også er tilfredse med den løsning, der giver en beskyttelse af varmekunderne hos de decentrale kraft-varme-værker, som nu skal producere på mere kommercielle vilkår.
Karina Adsbøl (DF), 2019-11-26:
Det var jo sådan, at den socialdemokratiske ordfører stod oppe på talerstolen, sidste gang vi havde det her beslutningsforslag til behandling i Folketingssalen, og bakkede fuldt ud op om det her beslutningsforslag og endda sagde: »Jeg synes, der er lang vej igen, men med det her beslutningsforslag kommer vi et stykke vej ...«.
Karsten Lauritzen (V), 2008-12-12:
Jeg vil godt spørge Enhedslistens ordfører, om det ikke gør indtryk på ham, at der siden 2003, som justitsministeren også redegjorde for, altså kun har været fire sager, hvor Rådet for Dyreforsøgs afgørelse ikke har været med enstemmighed, altså bærende in mente, at Dyrenes Beskyttelse indtil for nylig har haft to medlemmer siddende deri, som altså har stemt for.
Line Barfod (EL), 2009-11-20:
Men igen: Det er noget vi mener man faktisk har behov for at have en stor offentlig debat om og også få noget mere viden om, altså hvad det er, der foregår, og hvad konsekvenserne kan være af de forskellige former for kropsudsmykninger, kropsændringer osv. Den her forespørgsel handler jo meget snævert om tatovører og om en regulering i forhold til farvestoffer, hvem der må tatovere osv.
Steen Holm Iversen (LA), 2015-10-30:
Det, der er dette nævns opgave, er som nævnt at varetage borgernes interesser og retssikkerhed – der, hvor de faktisk er blevet diskrimineret eller krænket, der, hvor de står i en situation, hvor de føler, at de gerne vil gøre noget eller ikke har haft mulighed for at gøre noget ved den diskrimination eller den krænkelse, de har været udsat for på baggrund af deres køn, religion, etnicitet, seksualitet, eller hvad det nu måtte være.
Lars Barfoed (KF), 2011-01-13:
Inden jeg kommer ind på, hvorfor det nu er sådan, at der er behov for en modernisering af offentlighedsloven, vil jeg godt slå fast, at det overordnede sigte med lovforslaget sådan set er, at vi skal videreføre og vi skal udbygge det grundlæggende princip om åbenhed og demokratisk kontrol med den offentlige forvaltning i Danmark og samtidig tilpasse loven til nutidens ændrede samfundsforhold.
Ole Stavad (S), 2007-02-01:
Det tankevækkende er jo, at de partier, der nu kommer med forslaget her, også er dem, der råber højest, når kommunerne gør brug af det rum, når der f.eks. er kommuner, der adskiller sig ved at have en afvigende forældrebetaling for skolefritidsordninger eller noget andet; så det er jo sådan set, fordi kommunerne nu hylder selvstyret, at man råber højest.
Christian Langballe (DF), 2016-04-12:
Det er glimrende, at Europarådet hjælper Ukraine med at sikre, at det er velfungerende, hvilket bl.a. sker i form af en reform af retsvæsenet, en reform af valgsystemet, antikorruptionspolitik, decentralisering osv. Vi synes sådan set, det er meget godt, at man kan mødes i et forum som Europarådet og give hinanden gode råd, da et almindeligt samarbejde og en almindelig god dialog jo fremmer forståelsen.
Anders Fogh Rasmussen (V), 2008-04-30:
Den linje, jeg har beskrevet her, er regeringens linje, og regeringen består som bekendt af to partier, som er enige om den linje, at udgangspunktet er at deltage i åbningsceremonien, dog med det forbehold, at den endelige beslutning først træffes på baggrund af en samlet vurdering efter EU's udenrigsministermøde den 16. juni i år.
Victoria Velasquez (EL), 2022-05-03:
Og i min henvisning før til Socialdemokratiet handlede det mere om den almindelige arbejdsudbudsdiskussion, og hvorfor de ligesom har indlejret argumenterne for pludselig at være for at skulle skære i dimittendsatsen i stedet for at indrømme, at det er for at levere på arbejdsudbuddet, og den diskussion i forhold til Radikale.
Jytte Hilden (S), 1997-10-28:
Det er nogle af de lande, der gør mest for at tackle år 2000-problemet, og vi havde dem som sagt, i alt 16 lande, til møde her i august måned i København. Regeringens plan bygger på de erfaringer, på vores egne analyser og på vores ønske om at være med til politisk at gøre opmærksom på, at Danmark skal fungere også nytårsmorgen, den første af dem i det nye årtusind.
Anders Samuelsen (LA), 2016-11-08:
Hvis man er et menneske, som tjener omkring 150 kr. i timen, så er licensen så høj i dag, fordi det er beskattede penge, man skal betale med, at man reelt tvinges til at arbejde op mod en hel uge om året for at finansiere Danmarks Radio, for nu at tage den største del af det.
Kristian Thulesen Dahl (DF), 2003-12-12:
Så kigger man måske op på skærmen og kan se, at der står, at det, vi har til behandling, er ændringsforslag til finansloven for 2004, og det er jo en ordentlig dyne ændringsforslag, der er stillet - dels ændringsforslag på baggrund af forlig indgået med Dansk Folkeparti, som jeg skal komme tilbage til, dels ændringsforslag fra en række andre partier.
Per Clausen (EL), 2008-10-09:
For når man har haft en konservativ justitsminister i over 7 år, er det jo underligt, at voldskriminaliteten er vokset, at den krig, man har ført mod hashhandelen, har ført til, at hashforbruget er højere end nogen sinde, at man har ført en krig mod kriminalitet, som åbenbart har ført til, at den organiserede kriminalitet er vokset og har medvirket til, at bevæbnede bander skyder efter hinanden i gaderne.
Anders Fogh Rasmussen (V), 2002-03-12:
Jeg har med stor opmærksomhed og betydelig interesse lyttet til debatten her i eftermiddag, og jeg tror, at jeg vil udtrykke det på den måde, at der er passager, der har været mere perspektivrige og opløftende end andre, og jeg kan godt beklage, at de ansatser, der var til at få en lidt mere principiel debat om menneskerettigheder, hurtigt blev trampet under fode af en - efter min opfattelse - måske mindre perspektivrig debat om nogle tekniske detaljer uden den helt store interesse.
Jesper Petersen (SF), 2008-11-07:
L 23 indeholder en række justeringer af de mange ændringer, der blev gennemført bl.a. i 2007 vedrørende CFC-beskatningen, de såkaldte Controlled Financial Companies, der går ud på at hindre skattetænkning fra virksomheder, der kan bruge flytning af udbytte m.m. til lavskattelande og dermed undslippe skattebetaling i Danmark, som vi ellers på demokratisk vis har besluttet skal ske her.
Jeppe Jakobsen (DF), 2018-01-31:
Når man så ser en kommune som Lolland Kommune, som gør alle tænkelige krumspring for at undgå at levere den her døgnbemanding til sine borgere på sine småøer, så kan man jo godt tænke, at der er nogle i det kommunale selvstyre, som ikke har de samme høje ambitioner for ældreområdet, som vi har her i Folketinget.
Lars Christian Lilleholt (V), 2019-02-26:
Sammen med Dansk Folkeparti har vi lavet en afgiftsfritagelse for registreringsafgift i år og næste år for biler op til 400.000 kr., og det betyder faktisk, at en familie kan købe en elbil i dag, også en gennemsnitlig elbil som en god familiebil, til omkring 250.000 kr.
Keld Albrechtsen (EL), 2003-05-27:
Medmindre der skulle være en minister, der modsiger dette, går jeg også ud fra som en given ting, at det vil være tilfældet, og også selv om landbrugsministermødet måtte være startet lidt før, den her afstemning finder sted, så går jeg naturligvis ud fra, at regeringen alligevel vil efterleve Folketingets beslutning under hele landbrugsministermødet.
Peter Hummelgaard Thomsen (S), 2016-02-02:
Det, som jeg mener, er, at vi lige nu er i gang med at finde ud af, hvordan det præcis er, det her skal se ud i fremtiden, og der kigger vi jo rigtig, rigtig nøje på, hvad det er, Donald Tusk lægger op til i det kompromis, som man har foreslået Storbritannien.
Maria Reumert Gjerding (EL), 2017-02-02:
Og mener Socialdemokratiet, at der reelt er det her behov, også når vi kan se i lovforslagets bemærkninger, at sådan som loven reelt praktiseres i dag, gives der stort set altid dispensation, eller i hvert fald meget, meget ofte, til stier, sheltere, parkeringspladser og alle de ting, som der jo er blevet italesat et stort behov for.
Pernille Rosenkrantz-Theil (S), 2014-04-11:
Formålet med lovforslaget er at styrke og målrette den tidlige og forebyggende indsats over for børn og unge, der vokser op i udsatte familier, så vi undgår, at barnets, den unges eller familiens problemer vokser sig så store, at de både bliver vanskeligere og dyrere at løse.
Henning Hyllested (EL), 2018-11-08:
Jeg tror, at usikkerheden er opstået, fordi der jo i § 14 – jeg fik vist sagt i min ordførertale, at det var til L 67, men det er til L 73 – står, at kommunernes erhvervsfremmeaktiviteter ikke må virke konkurrenceforvridende i forhold til det private erhvervsliv, herunder må der ikke ydes direkte finansiel støtte til enkelte erhvervsvirksomheder.
Anita Bay Bundgaard (RV), 2001-03-14:
Selvfølgelig har det her konsekvenser for, hvordan vi vil se på, og hvordan vi vil lave aktstykker for fremtiden i forhold til Finansudvalget, og der har jeg klart tilkendegivet, at jeg synes, vi må have en diskussion om, hvad det er for nogle oplysninger, der skal lægges i aktstykker til Finansudvalget.
Mai Mercado (KF), 2015-05-12:
Så med de to argumentationer, at det altså er gammeldags at mene, at integrationsudfordringer alene løses gennem arbejdsmarkedspolitik, og at vi ikke er så pjattede med de her kunstige støtteordninger, fordi det altid er med til at skubbe nogle forrest i køen og dermed også nogle bagest i køen og vi ikke ønsker danskerne bliver skubbet bagest i køen, så støtter vi ikke det her lovforslag.
Henning Grove (KF), 1999-01-27:
Og så vil jeg sige med hensyn til begrebet volumensyge: Nu er hr. Touborg jo på tilbagetog, nu er det en direktør, der har brugt det. Skal vi så ikke fjerne det begreb totalt og erkende, at det, at man har lyst til at udvide en virksomhed - det kan være et landbrug, det kan være en købmandsforretning, og det kan være smedje - ikke alene skyldes volumensyge, men altså også dygtighed?
Connie Hedegaard (KF), 2006-04-05:
Jeg tror, de fleste ville svare ja til det spørgsmål, og mit svar til noget af det, hr. Torben Hansen var inde på, skal være, at hvis vi gør det med landbrugets VVMsager, kunne det være logisk også at gøre det med andre VVM-sager, bl.a. nogle af industriens.
Lene Espersen (KF), 2003-01-16:
Derfor finder regeringen det rigtigt, som statsministeren nævnte, at der nedsættes et udvalg, der skal have til opgave at foretage en sådan nærmere analyse og vurdering af behovet for at præcisere de almindelige regler for embedsværkets bistand, når det drejer sig om ministrenes særlige rådgivere.
Kristian Jensen (V), 2004-12-17:
Jeg ved godt, at det ikke kan fjernes fuldstændig, men jeg synes, det er mit ansvar som minister at forsøge at lukke skattehullerne mest muligt og kæmpe for at få dem fuldstændig lukket, og derfor siger jeg – også til branchen – at vi vil arbejde for, at det sker så hurtigt som overhovedet muligt.
Holger K. Nielsen (SF), 2000-03-14:
For sådan som man kan opfatte EU-aktionen, er den jo netop, at man går ind og siger, at der er visse mindretal, der er mindre egnede end andre, og der er visse mindretalsbevægelser, som man ikke vil give ret til at danne regering, og så er man straks ude i nogle meget, meget vanskelige afgrænsningsproblemer.
Thorkild Simonsen (S), 1999-11-25:
Fru Dorte Bennedsen har jo sådan set svaret på det, men jeg vil da godt understrege, at når vi nu får den evaluering også på det område - for den har vi ikke helt klar endnu, vi har heller ikke nogle meldinger om, at det ikke går godt - men skulle der være problemer på dette område, er det klart, at man kan få lejlighed til at se på det.
Per Clausen (EL), 2013-06-04:
Jeg kan måske godt forstå, når jeg ser på resultaterne af den kommunikation, at man ønsker, at det bliver holdt hemmeligt, men kunne hr. Jeppe Mikkelsen ikke nævne et konkret eksempel på, at det er gavnligt for befolkningen, for offentligheden, at hr. Jeppe Mikkelsen kan kommunikere hemmeligt med justitsministeren?
Morten Bødskov (S), 2011-04-13:
Forklar dem, hvad meningen er med, at man vil have verdens bedste folkeskole, og at man så fører en politik, som betyder, at kommunerne nu må afskedige rigtig mange folkeskolelærere, samtidig med at regeringen har forslag om, at man skal hæve klassekvotienten, at man skal lave megaklasser, hvad enten det sker i forhandlingerne om folkeskolen, eller det sker som en del af det såkaldte frikommuneforsøg.
Lars Boje Mathiesen (NB), 2019-12-03:
Min hensigt med at stå her i dag er ikke at pege fingre ad forskellige regeringer – hvem der har gjort hvad – men det var jo en subjektiv oplevelse, som jeg havde som borger, af, at ting, som burde kunne lade sig gøre, ikke kunne lade sig gøre, og at mennesker, som havde oplevet ulykke og sådan nogle ting i livet og prøvede at gardere sig imod det – selv om det kan man jo ikke gardere sig imod – oplevede et system, der blev modspiller, i stedet for et system, der blev medspiller.
Morten Messerschmidt (DF), 2019-12-19:
Der er det bare, jeg så påviser, at det indre marked, der jo altså har eksisteret i forskellige versioner, i hvert fald for Danmarks vedkommende siden 1973, faktisk engang har kunnet fungere, uden at EU afgjorde, hvilke sociale ydelser man som vandrende arbejdstager skulle have adkomst til.
Kim Edberg Andersen (DD), 2025-12-10:
Jeg tænkte, at selv finansministeren jo ville blive nødt til at se forundret op på sin ordfører, hvis han havde påstået andet, end at når man pålægger fødevareproduktionen afgifter, bliver maden nede i køledisken dyrere, og det er det, danskerne kan takke regeringen for.
Finn Sørensen (EL), 2019-02-05:
Det er jo helt fantastisk, at man klatter med pengene på den måde, især når man tænker på, at den gruppe mennesker, man så vil belønne her, jo i forvejen er blevet belønnet med forskellige ordninger, der belønner folk, som bliver længere på arbejdsmarkedet, f.eks. ved gunstige fradragsregler, der jo også følger af L 135, som vi lige har vedtaget.
Peder Hvelplund (EL), 2021-10-07:
For der var jo i hvert fald ikke nogen sundhedsfaglig begrundelse for det, og det har efterfølgende også vist sig, at de borgere, der har fået den her vaccination, skal vaccineres med en af vaccinerne i det offentlige vaccinationsprogram for at få en tilstrækkelig dækning.
Poul Nyrup Rasmussen (S), 1999-10-13:
Vor verdensdel har vel især gennemgået tre store, betydelige forandringer, som fortsat er under udvikling: en omfattende teknologisk forandring, som uundgåeligt og uomgængeligt vil sætte sit præg på vore livsvilkår og på vore samfunds fremtid i de næste årtier, senest med informationsteknologien og de kolossale forandringer, den kommer til at påvirke vore virksomheders og vore borgeres hverdag med.
Peter Hummelgaard (S), 2021-04-06:
I ATP-loven pålægges bestyrelsen at forvalte midlerne i medlemmernes interesse, heri ligger både at sikre, at ATP-pensionen følger med løn- og prisudviklingen, og at sikre, at midlerne står mål med den samfundsmæssige udvikling og de samfundsmæssige interesser.
Lars Løkke Rasmussen (V), 2003-05-26:
Vi stiller op, hver gang Folketinget synes, vi skal stille op, og vi har helt i overensstemmelse med traditionen leveret en regionalpolitisk redegørelse for 2003, sådan som vi også agter at levere en regionalpolitisk redegørelse for 2004, etc. Hvis man studerer den redegørelse, som er fremlagt helt i overensstemmelse med traditionen, vil man se, at helt overordnet tegner der sig en god regional balance i Danmark.
Flemming Møller Mortensen (S), 2008-11-28:
Det gratulerer jeg ministeren med, og når begge regeringspartier således står bag forslaget her, må det betyde, at Venstres plan om en maksimal liberalisering af apotekerne nu er skrottet endeligt, og dertil vil jeg sige, at kan man slå to fluer med et smæk, er det ikke så ringe.
Jens Joel (S), 2021-12-21:
Når vi har den grundlæggende opfattelse, at EU-samarbejdet er godt og vigtigt og nødvendigt for vækst og velstand og for klima og for bekæmpelse af skattely og alle de der ting, som er grænseoverskridende, så har vi jo dermed også sagt, at vi synes, det er godt og rigtigt, at vi har et EU-samarbejde.